歸東陽臨岐上杜使君七首
小謝清高大謝才，聖君令泰此方來。一從到後常無事，鈴閣公庭滿綠苔。紅錦帳中歌白雪，烏皮幾畔撫青英。不知何物為心地，賽卻澄江徹底清。誰報田中有黑蟲，一家齋戒減仙容。分憂若也皆如此，天下家家有剩舂。憂民心切出沖炎，禾稼如雲喜氣兼。林下閒人亦何幸，也隨旌旆到銀尖。方恐獄中桃樹出，忽聞枯木卻生煙。褚祥為郡曾如此，卻恐當時是偶然。枯骨縱橫遍水湄，盡收為塚碧參差。分明為報精靈輩，好送旌旗到鳳池。舍魯依劉一片雲，好風吹去遠纖塵。猶期明月清風夜，來作西園第八人。